ไฟแนนซ์ทูเดย์
...เป็นข้าราชการที่ดีต้องอยู่ในโอวาท ล่าสุดผู้บริหารกระทรวงการคลังช่วงนี้เก็บตัวเงียบ ถามหาข่าวอะไรก็ทำแต่ปากจุ๊ๆ ไม่เอาไม่พูด รอให้ ท่านอภิศักดิ์ ตันติวรวงศ์ รมว.คลัง ออกมาชี้แจงเอง แบบนี้คงรออีกนาน เพราะ รมว.คลัง ท่านนี้ถือคติพูดไปสองไพเบี้ย นิ่งเสียตำลึงทอง ทำให้ตอนนี้นักข่าวคิดถึงท่านสมหมาย ภาษี อดีต รมว.คลัง คนก่อนอย่างจับใจ
5 ก.พ. 2559

...เป็นข้าราชการที่ดีต้องอยู่ในโอวาท ล่าสุดผู้บริหารกระทรวงการคลังช่วงนี้เก็บตัวเงียบ ถามหาข่าวอะไรก็ทำแต่ปากจุ๊ๆ ไม่เอาไม่พูด รอให้ ท่านอภิศักดิ์ ตันติวรวงศ์ รมว.คลัง ออกมาชี้แจงเอง แบบนี้คงรออีกนาน เพราะ รมว.คลัง ท่านนี้ถือคติพูดไปสองไพเบี้ย นิ่งเสียตำลึงทอง ทำให้ตอนนี้นักข่าวคิดถึงท่านสมหมาย ภาษี อดีต รมว.คลัง คนก่อนอย่างจับใจ 
...เป็นที่เข้าใจตรงกันว่า ตอนนี้แบงก์รัฐทั้งธนาคารเพื่อการเกษตรและสหกรณ์การเกษตร หรือ ธ.ก.ส. รวมถึงธนาคารออมสิน ถูกไล่บี้กันจนหน้าแดงหน้าดำให้เร่งออกมาตรการบรรเทาผลกระทบจากเศรษฐกิจชะลอตัวและวิกฤตภัยแล้ง โดยเฉพาะ ธ.ก.ส.นั้นถูกต่อว่าอย่าทำตัวเหมือนแขก? และเป็นที่มาของสารพัดโครงการที่ถูกสั่งให้ลดดอกเบี้ยเรี่ยติดดิน แต่ขึ้นชื่อว่า ธ.ก.ส. ก็ไม่ยอมทิ้งลาย รัฐบาลไหนสั่งอะไรมาต้องเสนอเรื่องเข้า ครม. ขอเงินชดเชยหมด เพื่อความเท่าเทียมกันนะจะบอกให้ 
...เก็บตกการดูงานของสำนักงานสลากฯ ที่ผู้ร่วมคณะต้องลุ้นกันตัวโก่ง เมื่อ พล.ต.ฉลองรัฐ นาคอาทิตย์ ผู้อำนวยการ สำนักงานสลากกินแบ่งรัฐบาล ตัดสินใจขอเสี่ยงมุดลอดช่องของเสาไม้ขนาดยักษ์ วัดโทไดจิ หรือวัดหลวงพ่อโตแห่งเมืองนารา ที่ร่ำลือกันหนักหนาว่าใครอธิษฐานอะไรไว้ ถ้าลอดเสานี้ไปได้ถือว่าประสบความสำเร็จแน่นอน ซึ่งปรากฏว่าท่านผู้อำนวยการลอดผ่านได้แบบไม่ยากเย็น ส่วนเรื่องที่ผู้อำนวยการสลากอธิษฐานจะเป็นเรื่องแก้สลากแพงหรือไม่ ต้องไปถามเจ้าตัวเอง 
...เรื่องความทันสมัยในหมู่แบงก์รัฐต้องยกให้ “พี่บู้” ชาติชาย พยุหนาวีชัยผู้อำนวยการออมสิน ที่สั่งปิดระบบทดสอบระบบชิปการ์ดนำร่องไปก่อนแบงก์รัฐแห่งอื่น นอกจากนี้ใครจะติดต่อขอข้อมูลของธนาคารไม่ใช่แค่โทรหาแต่คอลเซ็นเตอร์ แต่สามารถส่งข้อความผ่านช่องทางต่างๆ ทั้ง Website : www.gsb.or.th, Facebook : GSB Society, Official Line : GSB งานนี้ “พี่บู้” จัดเต็ม 
...หลังจากผลักดันเม็ดเงินงบประมาณออกสู่ระบบผ่านโครงการขนาดกลางขนาดเล็กออกมากระตุ้นเศรษฐกิจที่เป็นไปด้วยความยากเย็นแสนเข็ญ เพราะมีขั้นตอนยุ่งยากมากมาย แถมบางพื้นที่เจอข้าราชการเกียร์ว่างอีก ระยะนี้กระทรวงการคลังและหน่วยงานที่เกี่ยวข้องก็เลยเร่งประชาสัมพันธ์มาตรการกระตุ้นการลงทุน ด้วยการลดภาษีแบบทุ่มสุดตัว หวังให้เอกชนรีบมาใช้สิทธิและทำหน้าที่ขับเคลื่อนเศรษฐกิจบ้าง
...แต่จะได้ผลมากน้อยแค่ไหนต้องรอดู เพราะปัญหาเศรษฐกิจโลก โดยเฉพาะเศรษฐกิจจีนที่ชะลอตัวแรงกว่าที่คิด ทำให้เอกชนไม่รู้ว่าจะลงทุนผลิตสินค้าไปขายใคร แม้จะได้สิทธิประโยชน์มากมาย